Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1133

1. A képzési cél Olyan szakemberek képzése az országos gyűjtőkörű történeti múzeumok, egyes szakmúzeumok, valamint az önkormányzati, egyházi, alapítványi és magánmúzeumok újés legújabb korral vagy helytörténettel foglalkozó részlegei számára, akik elmélyült történeti — azon belül kultúrés társadalomtörténeti, illetve helytörténeti — ismeretekkel rendelkeznek, egyben alkalmasak a speciális muzeológiai forrásanyag tudományos feltárására, kritikai feldolgozására és bemutatására. A történeti muzeológia egyben forrástan is, amely az oktatásban összefoglalja az újkorkutatás különböző módszertani alapelveit. Tárgyalja a különböző típusú emlékanyagok egymáshoz való viszonyát — mindenekelőtt a tárgyi és a hozzájuk kapcsolódó verbális, képi, írásos emlékekét. Ugyancsak e módszerrel vizsgálja a bemutatás, a történeti ábrázolás különböző módjait a képi és írott források együttes kiadásától a hangjátékon, tv-játékon át a szakágra legjellemzőbb publikációs formáig, a komplex történeti kiállításig. A hallgatók ilyen szemlélettel válnak alkalmassá kutatási eredményeik közzétételére, bemutatására. Egyben felkészülnek a sajátos múzeumi közművelődési feladatok ellátására, ezzel is erősítve a társadalom történeti tudatát, kulturális örökségünk megbecsülését. A szak — első alapképzésben — csak az egyetemi szintű történelem szakon elvégzett két félévi tanulmányok után vehető fel, és a továbbiakban e szakkal társítva végezhető. A szak második vagy további alapképzésben egyetemi szintű történelem szakos oklevél birtokában végezhető. A szakon tanári képesítést nem lehet szerezni.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes